Jørgen Gliemann
Jørgen Gliemann var en dansk læge og fysiolog, der i årene 1979-1991 var professor i fysiologi ved Aarhus Universitet og i årene 1992-2006 professor i medicinsk biokemi sammesteds.
Han opnåede sammen med sine medarbejdere internationalt ry for sin udforskning af modtagermolekyler (receptorer), der på overfladen af legemets celler regulerer, hvilke stoffer og partikler der optages i en celles indre. Forskningen omfattede også receptorer, der sørger for sortering af stoffer til de rette destinationer inde i cellen. Undersøgelserne har omfattet både receptorer, som man kendte i forvejen, og receptorer, som gruppen var de første til at beskrive.
Receptorer kan ofte grupperes i familier på grundlag af ligheder i molekylær struktur. Et eksempel er LDL-receptorfamilien, der er navngivet efter det først fundne medlem. Denne receptor er vigtig for fjernelse af LDL-kolesterol, der er en risikofaktor ved udvikling af åreforkalkning. I forbindelse med undersøgelser af fedtstoffer i blodet påviste Gliemann bl.a., hvordan andre medlemmer af LDL-receptorfamilien kan fjerne forskellige typer af fedtpartikler og desuden opfange en bred vifte af lægemidler, giftstoffer og endda mikroorganismer. Forskergruppen opdagede en ny receptorfamilie, der fik navnet Vps10p-D-receptorer, samt en hybrid receptor, der ligner såvel LDL- som Vps10p-D-receptorerne.
Fortsat forskning har vist, at flere medlemmer af Vps10p-D-familien er vigtige for hjernefunktioner, idet de er med til at transportere og sortere forskellige molekyler, som er involveret i udvikling af hjernesygdomme. Resultaterne af forskningen forventes derfor at få stor betydning for forståelsen af især Alzheimers sygdom og Parkinsons sygdom.
Jørgen Gliemann modtog i 2002 Novo Nordisk Prisen.